Predkladacia správa

Návrh na uzavretie Dohody medzi vládou Slovenskej republiky a vládou Talianskej republiky o leteckých dopravných službách sa predkladá ako iniciatívny materiál. Materiál bol odovzdaný na prerokovanie vo vláde v januári 2002, avšak do programu rokovaní nebol zaradený. V Legislatívnej rade vlády SR bol materiál schválený s pripomienkami dňa 17. 12. 2002. Pripomienky boli do materiálu zapracované.

V rámci revízie zmluvnej základne navrhla talianska strana zrušiť Dohodu o leteckej doprave medzi vládou Československej socialistickej republiky a vládou Talianskej republiky, podpísanú v Prahe 2. 10. 1975. S cieľom vytvoriť právny rámec a podmienky pre dopravcov na vykonávanie leteckej dopravy, MDPT SR v r. 1996 iniciovalo prípravu novej dohody. V r. 1999 bol návrh dohody posúdený v zmysle našich právnych predpisov. Z dôvodu zmeny legislatívnych pravidiel bol opätovne predložený na medzirezortné pripomienkové konanie, ktoré sa uskutočnilo bez rozporov. Na základe konzultácií vládnych orgánov civilného letectva uskutočnených po medzirezortnom pripomienkovom konaní bol pozmenený Plán trás tak, aby boli vytvorené podmienky na vykonávanie letov do akýchkoľvek bodov na území zmluvných štátov.

Predkladaná dohoda vychádza z mnohostranného Dohovoru o medzinárodnom civilnom letectve, prijatého 7. decembra 1944 v Chicagu, ktorým sú obe zmluvné strany  viazané. Jednotlivé články vymedzujú podmienky a pravidlá vykonávania letov,  pristávania lietadiel, prevodu ziskov do svojich štátov, schvaľovanie a platnosť letových poriadkov, udelenie a zrušenie prevádzkového povolenia, uznanie licencií, oslobodenie od cla a daní, riešenie sporov, bezpečnosť civilného letectva a i. otázky súvisiace s prevádzkovaním leteckých služieb. Dohoda nie je v rozpore s Európskou dohodou o pridružení, so Zmluvou o založení Európskeho spoločenstva, s Bielou knihou, ani s NPAA.

	Predmetná dohoda je bilaterálnou medzinárodnou zmluvou prezidentskej povahy, ktorá priamo zakladá práva alebo povinnosti fyzických osôb alebo právnických osôb, na ktorej vykonanie nie je potrebný zákon podľa čl. 7 ods. 5 Ústavy Slovenskej republiky a na ktorej platnosť sa pred ratifikáciou vyžaduje  súhlas Národnej rady SR. Nekladie nároky na štátny rozpočet a nemá finančný, ekonomický, ani environmentálny vplyv, ani vplyv na zamestnanosť.